CELEX: 52020PC0281
Language: sk
Date: 2020-07-24
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) 2017/1129, pokiaľ ide o prospekt obnovy EÚ a cielené úpravy týkajúce sa finančných sprostredkovateľov v záujme pomoci pri obnove po pandémii ochorenia COVID-19

EURÓPSKA KOMISIA
            V Bruseli24. 7. 2020
            COM(2020) 281 final
            2020/0155(COD)
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ) 2017/1129, pokiaľ ide o prospekt obnovy EÚ a cielené úpravy týkajúce sa finančných sprostredkovateľov v záujme pomoci pri obnove po pandémii ochorenia COVID-19
            (Text s významom pre EHP)
            {SWD(2020) 120 final}
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               1.1.Dôvody a ciele návrhu
            
            
               Členské štáty EÚ vážne zasiahla hospodárska kríza spôsobená pandémiou ochorenia COVID-19. Vyžaduje si to rýchlu reakciu v podobe poskytnutia podpory účastníkom kapitálových trhov. Komisia vo svojom oznámení z 13. marca 2020 s názvom „Koordinovaná hospodárska reakcia na vypuknutie nákazy COVID-19“
                  1
                zdôraznila, že je dôležité zabezpečiť likviditu finančného sektora EÚ a zabrániť hroziacej recesii opatreniami na všetkých úrovniach. Ďalej Komisia 27. mája 2020 v oznámení s názvom „Správny čas pre Európu: náprava škôd a príprava budúcnosti pre ďalšie generácie“
                  2
                predstavila kľúčové nástroje na podporu plánu obnovy pre Európu vrátane opatrení, ktorých cieľom je naštartovať hospodárstvo a podporiť súkromné investície. V tomto oznámení takisto zdôraznila, že spoločnosti budú mať naďalej problém s likviditou a prístupom k financiám.
            
            
               
                  Cielené zmeny režimu prospektu stanoveného v nariadení o prospekte
                     3
                   sa prijímajú so zámerom umožniť spoločnostiam prístup k novému financovaniu v čo najkratšom čase, aby sa podporila hospodárska obnova po pandémii ochorenia COVID-19. Cieľom je najmä pomôcť spoločnostiam získať vlastný kapitál, aby mohli obnoviť udržateľný pomer dlhu k vlastnému kapitálu a stali sa odolnejšími.
               
               
                  Prospekt je dokument vyžadovaný v právnych predpisoch, ktorý obsahuje informácie o spoločnosti a cenných papieroch, ktoré daná spoločnosť ponúka verejnosti alebo o ktorých prijatie na obchodovanie na regulovanom trhu žiada. Tieto informácie by mali investorom slúžiť ako základ pri rozhodovaní, či budú investovať do cenných papierov vydaných touto spoločnosťou. Náklady na vypracovanie prospektu môžu mať odradzujúci účinok pre emitentov vo finančných ťažkostiach, ktorí sa snažia získať nové finančné prostriedky, najmä vlastný kapitál. Vzhľadom na situáciu spôsobenú pandémiou ochorenia COVID-19 je dôležité zabezpečiť, aby pre kótovaných emitentov prospekt nepredstavoval prekážku pri získavaní kapitálu na verejných trhoch. 
               
               
                  Cieľom tohto návrhu je preto zjednodušiť postup pre emitentov, aby mohli vzhľadom na hospodársku naliehavosť v dôsledku pandémie ochorenia COVID-19 rýchlo získať kapitál. Tieto zmeny nariadenia o prospekte sa týkajú vytvorenia nového druhu krátkeho prospektu (ďalej len „prospekt obnovy EÚ“), ako aj cielených zmien na zníženie tlaku na finančných sprostredkovateľov (zasielanie dodatkov a emisia nemajetkových cenných papierov úverovými inštitúciami). 
               
            
            
               1.1.1.Prospekt obnovy EÚ
            
            
               
                  Cieľom prospektu obnovy EÚ je poskytnúť kótovaným emitentom zjednodušené pravidlá zverejňovania, prispôsobené ich špecifickým potrebám v pokrízovom prostredí pri súčasnom zachovaní prospektu ako relevantného nástroja informovania potenciálnych investorov. V súčasnej pokrízovej situácii je dôležité obmedziť regulačné prekážky, ktoré by mohli ovplyvniť rekapitalizáciu spoločností, a v ranom štádiu obnovy umožniť emitentom využívať verejné trhy.
               
               
                  Prospekt obnovy EÚ je zameraný na základné informácie a bol by dostupný len pre sekundárne emisie akcií. Ak boli akcie emitentov už prijaté na obchodovanie na regulovanom trhu alebo na rastovom trhu MSP nepretržite aspoň posledných 18 mesiacov, zmiernený režim zverejňovania informácií by mal viesť k zníženiu nákladov na vypracovanie prospektu a dokument by mal byť jednoduchší na pochopenie. Okrem toho by sa na základe prospektu obnovy EÚ malo zefektívniť preskúmanie zo strany príslušných vnútroštátnych orgánov. V tejto súvislosti by mal navrhovaný režim prospektu obnovy EÚ skrátiť proces schvaľovania prospektu na päť pracovných dní, aby emitenti mohli rýchlo využiť príležitosti na získanie kapitálu. Pri tomto novom druhu prospektu by sa takisto uplatňovalo jednotné povolenie EÚ, ktoré sa vzťahuje na schválené prospekty pri cezhraničných ponukách a prijatiach na obchodovanie. 
               
               
                  Prospekt obnovy EÚ má byť i) jednoduchý na vypracovanie spoločnosťami, ktoré chcú získať vlastný kapitál na kapitálových trhoch; ii) ľahko zrozumiteľný pre investorov, ktorí chcú tieto spoločnosti financovať, a iii) jednoduchý na preskúmanie a schválenie príslušnými vnútroštátnymi orgánmi. 
               
               
                  Cieľom prospektu obnovy EÚ je podporiť rekapitalizáciu vo fáze obnovy. Je preto koncipovaný ako dočasný režim, ktorého platnosť uplynie 18 mesiacov od dátumu začatia uplatňovania tohto nariadenia. V rámci preskúmania nariadenia o prospekte by sa takisto malo posúdiť, či prospekt obnovy EÚ spĺňa svoje ciele. S cieľom uľahčiť toto preskúmanie sa v návrhu vyžaduje, aby centralizovaný mechanizmus archivovania orgánu ESMA, ktorý zhromažďuje údaje týkajúce sa prospektov od príslušných vnútroštátnych orgánov, zhromažďoval aj údaje týkajúce sa prospektu obnovy EÚ. Nepredpokladá sa, že by si táto minimálna úprava centralizovaného mechanizmu archivovania orgánu ESMA vyžadovala dodatočné ľudské zdroje v rámci orgánu ESMA. Takisto by si nemala vyžadovať významné dodatočné náklady.
               
            
            
               1.1.2.Zmeny na účely zníženia tlaku na finančných sprostredkovateľov
            
            
               
                  Dodatky 
               
            
            
               Od emitenta sa vyžaduje, aby uverejnil dodatok k prospektu pre všetky nové významné faktory, podstatné chyby alebo podstatné nepresnosti, ktoré sa týkajú informácií zahrnutých do prospektu a ktoré môžu ovplyvniť posúdenie cenných papierov a vzniknú alebo sa zistia v čase medzi schválením prospektu a uzavretím ponukového obdobia alebo v čase, keď sa začína obchodovanie na regulovanom trhu, podľa toho, čo nastane neskôr. Uverejnením dodatku sa aktivuje právo investorov na odvolanie, ktoré je uplatniteľné do dvoch pracovných dní od uverejnenia dodatku. V rámci svojej povinnosti chrániť investorov musia finanční sprostredkovatelia kontaktovať investorov a informovať ich o uverejnení dodatku v deň, keď sa dodatok uverejní. Takáto lehota, ako aj široké vymedzenie pojmu „investori“ spôsobujú finančným sprostredkovateľom ťažkosti. 
            
            
               S cieľom riešiť tieto ťažkosti a uvoľniť zdroje pre finančných sprostredkovateľov sa v návrhu objasňujú povinnosti finančných sprostredkovateľov v súvislosti s dodatkami. Finanční sprostredkovatelia by mali o možnosti uverejniť dodatok informovať len tých investorov, ktorí prostredníctvom nich nakúpili a upísali cenné papiere, za predpokladu, že nákup alebo upísanie sa dohodli v čase medzi schválením prospektu a uzavretím ponukového obdobia alebo v čase, keď sa začalo obchodovanie na regulovanom trhu, podľa toho, čo nastalo neskôr. Po uverejnení dodatku má finančný sprostredkovateľ povinnosť kontaktovať len tých investorov, ktorí využívajú právo na odvolanie. V návrhu sa takisto predlžuje lehota finančných sprostredkovateľov na kontaktovanie investorov, a to na jeden pracovný deň od uverejnenia dodatku. Aby sa zachovala vysoká úroveň ochrany investorov, obdobie, počas ktorého si investori môžu uplatniť právo na odvolanie, sa predlžuje z dvoch pracovných dní na tri pracovné dni od uverejnenia dodatku. 
            
            
               Keďže cielenou zmenou dodatkov by sa odstránili uvedené ťažkosti a uvoľnili by sa zdroje pre finančných sprostredkovateľov pri súčasnom zachovaní vysokej úrovne ochrany investorov, takéto zmeny by neboli časovo obmedzené.
            
            
               Nemajetkové cenné papiere vydané úverovými inštitúciami
            
            
               Ponuka nemajetkových cenných papierov vydávaných priebežne alebo opakovane úverovou inštitúciou za určitých podmienok nepodlieha povinnosti uverejniť prospekt, ak je celková protihodnota za obdobie 12 mesiacov nižšia ako 75 miliónov EUR na úverovú inštitúciu. Úverové inštitúcie sa aktívne zapájali do obnovy s cieľom podporiť spoločnosti, ktoré potrebovali finančné prostriedky, pričom sa očakáva, že budú základným pilierom obnovy. V záujme pomoci úverovým inštitúciám tým, že sa im uľahčí prístup k väčšiemu financovaniu a poskytne dostatočný priestor, aby mohli podporovať svojich klientov v reálnej ekonomike, navrhuje Komisia cielené zvýšenie limitu zo 75 miliónov EUR na 150 miliónov EUR. Cieľom je podporiť financovanie úverových inštitúcií vo fáze obnovy zvýšením limitu na výnimku z povinnosti uverejniť prospekt v prípade určitého druhu ponúk cenných papierov. Keďže je toto opatrenie priamo spojené s fázou obnovy po pandémii ochorenia COVID-19, malo by platiť na obmedzené obdobie 18 mesiacov. 
            
         
         
            
               1.2.Súlad s existujúcimi ustanoveniami v tejto oblasti politiky
            
            
               Hoci sa týmto návrhom stanovujú mimoriadne opatrenia na zmiernenie vplyvu pandémie ochorenia COVID-19, návrh je zároveň v súlade s hlavnými cieľmi nariadenia o prospekte, ktorými sú podpora získavania finančných prostriedkov prostredníctvom kapitálových trhov, zabezpečenie ochrany investorov a vykonávanie konvergencie dohľadu na celom území EÚ. Týmto návrhom sa takisto dopĺňajú povinnosti v oblasti podávania správ stanovené v smernici o transparentnosti
                  4
               , ktoré sa týkajú regulovaných trhov, v delegovanom nariadení Komisie (EÚ) 2017/565
                  5
               , ktoré sa týkajú rastových trhov MSP, a v nariadení o zneužívaní trhu
                  6
               , ktoré sa týkajú oboch obchodných miest.
            
            
               1.3.Súlad s ostatnými politikami Únie
            
            
               
                  Tento legislatívny návrh na zmenu nariadenia o prospekte je súčasťou súboru opatrení, ktorého cieľom je uľahčiť hospodársku obnovu po pandémii ochorenia COVID-19 a ktorý zahŕňa aj legislatívny návrh na zmenu smernice MiFID II
                     7
                  , ako aj legislatívny návrh na zmenu rámca pre sekuritizáciu vrátane nariadenia o sekuritizácii
                     8
                   a nariadenia o kapitálových požiadavkách
                     9
                  .
               
               
                  Týmto legislatívnym návrhom sa takisto majú doplniť ciele únie kapitálových trhov diverzifikovať trhové zdroje financovania pre spoločnosti. Táto iniciatíva by uľahčila spoločnostiam kótovaným v EÚ vydávanie akcií, čím by prispela k tomu, aby mohli ľahšie získavať kapitál. Tento návrh by teda bol v súlade s odporúčaním fóra na vysokej úrovni pre úniu kapitálových trhov
                     10
                  , uverejneným 10. júna 2020, v ktorom sa zdôraznila potreba zmierniť pravidlá kótovania, pričom sa odkazovalo aj na nariadenie o prospekte. Cieľom tejto iniciatívy ako súčasti opatrení na zmiernenie dosahu pandémie ochorenia COVID-19 na reálnu ekonomiku a finančné trhy je takisto zmierniť regulačné náklady pre kótovaných emitentov na regulovaných trhoch aj na rastových trhoch MSP. Konkrétne, flexibilita priznaná emitentom na rastových trhoch MSP nadväzuje na ciele nedávno prijatého nariadenia Európskeho parlamentu a Rady (EÚ) 2019/2115
                     11
                  , v ktorom sa stanovujú opatrenia na podporu využívania takýchto obchodných miest. Okrem toho musí byť táto iniciatíva v súlade so všetkými dodatočnými návrhmi, ktoré Komisia plánuje vypracovať v rôznych oblastiach politiky s cieľom zmierniť dosah pandémie ochorenia COVID-19 na kapitálové trhy, vrátane kľúčových nástrojov na podporu obnovy, ktoré Komisia predstavila vo svojom oznámení s názvom „Správny čas pre Európu: náprava škôd a príprava budúcnosti pre ďalšie generácie“ z 27. mája 2020. 
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               2.1.Právny základ
            
            
               
                  Právnym základom nariadenia o prospekte je článok 114 Zmluvy o fungovaní Európskej únie (ZFEÚ), ktorým sa európskym inštitúciám priznáva právomoc stanovovať vhodné ustanovenia, ktoré majú za cieľ vytvorenie a fungovanie jednotného trhu. Tieto nariadenia môže meniť len zákonodarca Únie, a to vrátane dočasného obmedzenia rozsahu ich pôsobnosti, v tomto prípade na základe článku 114 zmluvy.
               
            
            
               2.2.Subsidiarita 
            
            
               
                  Podľa článku 4 ZFEÚ sa opatrenie EÚ zamerané na dokončenie vnútorného trhu musí posudzovať v kontexte zásady subsidiarity stanovenej v článku 5 ods. 3 Zmluvy o Európskej únii. Podľa zásady subsidiarity by sa opatrenie na úrovni EÚ malo prijať len v prípade, že ciele navrhovaného opatrenia nemôžu uspokojivo dosiahnuť samotné členské štáty, a preto je potrebné prijať opatrenie na úrovni EÚ. 
               
               
                  Požiadavky na zverejňovanie informácií v prípade ponúk cenných papierov alebo prijatia na obchodovanie na regulovanom trhu vyplývajú z uplatňovania nariadenia o prospekte. Toto európske nariadenie je právne záväzné a priamo uplatniteľné vo všetkých členských štátoch. Neumožňuje členským štátom takmer žiadnu flexibilitu na prispôsobenie pravidiel miestnym podmienkam. Problémy vyplývajúce z uvedených ustanovení je možné účinne riešiť len prostredníctvom legislatívnych zmien na európskej úrovni
                     12
                  . Možnými alternatívami, t. j. nelegislatívnymi opatreniami na úrovni Únie by nebolo možné dostatočne a účinne dosiahnuť stanovený cieľ, keďže sa prostredníctvom nich nedajú zmeniť ustanovenia nariadenia.
               
               
                  Harmonizovaný prospekt EÚ je základným nástrojom na integráciu kapitálových trhov v celej Únii. Po schválení prospektu príslušným vnútroštátnym orgánom môže emitent požiadať o povolenie používať tento prospekt v inom členskom štáte EÚ. V tomto „hostiteľskom“ členskom štáte by už neboli potrebné žiadne ďalšie schválenia ani administratívne postupy týkajúce sa prospektu. Toto povolenie funguje na základe predpokladu, že minimálny obsah prospektu je harmonizovaný na úrovni Únie prostredníctvom platných pravidiel o prospekte. Keďže je preto povolenie svojou povahou európske, akékoľvek vylepšenia možno riešiť len na úrovni EÚ. Možnými alternatívami, ako napríklad opatreniami na úrovni členských štátov, by sa vytvorila prekážka pri obchodovaní a nemohli by sa dostatočne a účinne dosiahnuť ciele, pokiaľ ide o vytvorenie harmonizovaného základu povoľovania prospektov.
               
               
                  Navrhované zmeny nariadenia o prospekte by do celej Únie vyslali jasný signál, že režim prospektu sa za mimoriadnych okolností môže prispôsobiť. Zmiernenie cieleného zaťaženia uvedeného v nariadení o prospekte, ako aj uľahčenie prístupu k prospektu emitentom, ktorých akcie už sú prijaté na obchodovanie na regulovanom trhu alebo na rastovom trhu MSP, môže viesť k rozšíreniu celoeurópskych zdrojov kapitálu dostupných týmto emitentom. To zahŕňa vytvorenie osobitného režimu prospektu, ktorého obsah a formát bude vhodný pre emitentov aj investorov za prísnych podmienok. Tieto ciele nie je možné dosiahnuť na úrovni jednotlivých členských štátov, pretože by to viedlo k menej vyrovnaným podmienkam pre emitentov a investorov a k vytvoreniu regulačnej arbitráže a prekážok v cezhraničnom obchode. Tieto ciele možno lepšie dosiahnuť na úrovni Únie.
               
            
            
               2.3.Proporcionalita
            
            
               
                  Tento návrh prináša do nariadenia o prospekte len technické zmeny s cieľom rýchlo reagovať na hospodárske následky pandémie ochorenia COVID-19. Navrhovanými opatreniami na zmiernenie požiadaviek na prospekty sa rešpektuje zásada proporcionality. Sú primerané na dosiahnutie cieľov, neprekračujú nutný rámec a niektoré opatrenia sú časovo obmedzené.
               
               
                  Emitenti
               
               
                  V návrhu sa v súlade so zásadou proporcionality zmierňujú požiadavky na zverejňovanie prospektu kladené na emitentov. Emitenti, ktorí majú záujem získať kapitál, budú mať prospech zo zmiernených pravidiel zverejňovania informácií v prospekte obnovy EÚ za predpokladu, že ich akcie už boli prijaté na obchodovanie na regulovanom trhu alebo na rastovom trhu MSP nepretržite aspoň posledných 18 mesiacov. Tento zmiernený režim zverejňovania informácií by viedol k zníženiu nákladov na dodržiavanie predpisov, keďže prospekt obnovy EÚ by bol oveľa kratší a jeho vypracovanie by preto bolo menej nákladné. Okrem toho by títo emitenti mali prospech z rýchlejšieho schvaľovania prospektov, čo by im umožnilo účinnejšie využívať možnosti financovania. Aby sa neprekročil nevyhnutný rámec, prospekt obnovy EÚ bude časovo obmedzený a navrhuje sa preto ako dočasný režim, ktorého platnosť uplynie 18 mesiacov od dátumu začatia uplatňovania tohto nariadenia.
               
               
                  Investori
               
            
            
               Navrhovaný prospekt obnovy EÚ je takisto v súlade so zásadou proporcionality, pokiaľ ide o potenciálnych investorov. Vďaka zníženému počtu strán a zameraniu na základné informácie by bol prospekt obnovy EÚ ľahšie zrozumiteľný a zároveň by bol určený na špecifickú situáciu, keď emitent už pôsobí na trhu a informácie už preto zverejnil.
            
            
               
                  Finanční sprostredkovatelia 
               
            
         
         
            
               Finanční sprostredkovatelia by mali prospech z cielených zmien, ktoré by objasnili ich požiadavky súvisiace s dodatkami a pomohli by im prekonať ťažkosti, s ktorými sa stretávajú pri účinnom oslovovaní investorov po uverejnení dodatku pri súčasnom zachovaní vysokej úrovne ochrany investorov. Keďže cielenými zmenami dodatkov by sa odstránili ťažkosti, takéto zmeny by neboli časovo obmedzené.
            
            
               
                  Úverové inštitúcie, ktoré sa aktívne zapájali do obnovy podporou spoločností, by takisto mali prospech z cieleného zmiernenia v súvislosti s návrhom zvýšiť limit na výnimku z povinnosti uverejniť prospekt zo 75 miliónov EUR na 150 miliónov EUR pri ponukách nemajetkových cenných papierov vydávaných priebežne alebo opakovane. Keďže cieľom tohto opatrenia je pomoc úverovým inštitúciám, ktoré budú základným pilierom fázy obnovy, jeho platnosť by bola obmedzená na 18 mesiacov. 
               
               
                  Príslušné vnútroštátne orgány 
               
               
                  Z navrhovaných zjednodušení prospektu obnovy EÚ by mali mať prospech aj príslušné vnútroštátne orgány: keďže v prospekte obnovy EÚ by bolo potrebné uverejňovať menej informácií, a tým aj menej informácií skúmať, znížil by sa objem ich práce a postup schvaľovania by sa zjednodušil. 
               
            
            
               2.4.Výber nástroja
            
            
               
                  Cieľom navrhovaných legislatívnych zmien je najmä zníženie administratívneho zaťaženia emitentov a ich nákladov na dodržiavanie predpisov, ktoré vyplývajú z uplatňovania nariadenia o prospekte. Na tento účel sa legislatívnymi opatreniami zmenia súčasné ustanovenia nariadenia o prospekte. Právnym základom pre nariadenie o prospekte je článok 114 ods. 1 ZFEÚ. Každé pozmeňujúce nariadenie má preto rovnaký právny základ. 
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               3.1.Posúdenie vplyvu
            
            
               
                  Vzhľadom na naliehavosť opatrení, ktoré treba prijať s cieľom prispieť k obnove po kríze na finančných trhoch a v reálnej ekonomike spôsobenej pandémiou ochorenia COVID-19, bolo posúdenie vplyvu nahradené analýzou nákladov a prínosov zahrnutou do pracovného dokumentu útvarov Komisie, ktorým sa podporuje balík opatrení na obnovu kapitálových trhov.
               
               
                  Zjednodušený režim prospektu obnovy EÚ má za cieľ výrazne znížiť náklady emitentov na dodržiavanie predpisov a zameriava sa na základné informácie pre investorov. Okrem toho by mal znížiť objem práce príslušných vnútroštátnych orgánov, keďže budú musieť preskúmať menej informácií. Zároveň by sa zrýchlil postup schvaľovania. Finanční sprostredkovatelia by mali prospech aj z cielených zmien týkajúcich sa dodatkov a zo zvýšenia limitu na výnimku z povinnosti uverejniť prospekt pri vydávaní nemajetkových cenných papierov. 
               
            
            
               3.2.Základné práva
            
            
               Pre ustanovenia tohto návrhu je do určitej miery relevantná ochrana osobných údajov (článok 8), sloboda podnikania (článok 16) a ochrana spotrebiteľa (článok 38) Charty základných práv EÚ. Obmedzenia týchto práv a slobôd sú povolené na základe článku 52 Charty základných práv EÚ. V prípade právnych predpisov týkajúcich sa prospektu je cieľom všeobecného záujmu, ktorým sa odôvodňujú určité obmedzenia základných práv, cieľ zabezpečiť integritu trhu. Pokiaľ ide o ochranu osobných údajov, zverejňovanie určitých informácií v prospekte je nevyhnutné, aby sa zaistilo, že investori budú schopní vykonávať náležitú starostlivosť. 
            
            
               4.VPLYV NA ROZPOČET
            
            
               Neočakáva sa, že by iniciatíva mala vplyv na rozpočet EÚ.
            
            
               5.ĎALŠIE PRVKY
            
            
               5.1.Plány vykonávania, spôsob monitorovania, hodnotenia a podávania správ
            
            
               
                  Monitorovanie vplyvu nového nariadenia sa bude vykonávať v spolupráci s orgánom ESMA a príslušnými vnútroštátnymi orgánmi na základe výročných správ o prospektoch schválených v Únii, ktoré má ESMA právomoc predkladať každý rok. Vyžadovalo by si to, aby centralizovaný mechanizmus archivovania orgánu ESMA, ktorý zhromažďuje údaje týkajúce sa prospektov od príslušných vnútroštátnych orgánov, zbieral aj údaje týkajúce sa prospektu obnovy EÚ.
               
            
            
               Prospekt obnovy EÚ sa bude posudzovať. Kľúčovými parametrami na meranie dosiahnutia stanovených cieľov prospektu obnovy EÚ bude najmä: 
            
            
               a)počet schválených prospektov obnovy EÚ a analýza vývoja tohto počtu;
            
            
               b)náklady na vypracovanie a schválenie prospektu obnovy EÚ v porovnaní so súčasnými nákladmi na prospekt pri sekundárnych emisiách, ako aj informácie o celkových dosiahnutých finančných úsporách.
            
         
         
            
               Tento zoznam ukazovateľov nie je úplný a môže sa rozšíriť tak, aby sa zahrnulo monitorovanie ďalších vplyvov.
            
            
               5.2.Podrobné vysvetlenie konkrétnych ustanovení návrhu
            
            
               
                  Cieľom zmien nariadenia o prospekte je vytvoriť prospekt obnovy EÚ ako nový druh prospektu, ako aj cielené zmeny pre finančných sprostredkovateľov. 
               
               
                  Článok 1 tohto návrhu sa týka zmien nariadenia o prospekte. 
               
            
            
               Článok 1 ods. 1 tohto návrhu sa týka nemajetkových cenných papierov vydávaných priebežne alebo opakovane úverovými inštitúciami (článok 1 ods. 4 nariadenia o prospekte).
            
            
               Ponuka nemajetkových cenných papierov vydávaných priebežne alebo opakovane úverovými inštitúciami za určitých podmienok nepodlieha povinnosti uverejniť prospekt, ak je celková protihodnota za obdobie 12 mesiacov nižšia ako 75 miliónov EUR na úverovú inštitúciu. Okrem toho podľa súčasného režimu cenné papiere nesmú byť podriadené, konvertibilné ani vymeniteľné, nesmú oprávňovať na upísanie ani nadobudnutie iných druhov cenných papierov a nie sú viazané na derivátové nástroje. Úverové inštitúcie sa aktívne zapájali do obnovy s cieľom podporiť spoločnosti, ktoré potrebovali finančné prostriedky, pričom sa očakáva, že budú základným pilierom obnovy. V záujme pomoci úverovým inštitúciám tým, že sa im uľahčí získavanie finančných prostriedkov a poskytne sa im dostatočný priestor, aby mohli podporiť svojich klientov v reálnej ekonomike, sa navrhuje cielené zvýšenie limitu zo 75 miliónov EUR na 150 miliónov EUR. Vďaka tejto cielenej zmene by úverové inštitúcie mali prospech z úzko vymedzeného zmiernenia, ktoré by im umožnilo vo fáze obnovy po kríze spôsobenej pandémiou ochorenia COVID-19 ponúkať nemajetkové cenné papiere bez uverejnenia prospektu. Keďže je toto opatrenie obmedzené na fázu obnovy, platilo by počas obmedzeného obdobia 18 mesiacov.
            
            
               Článok 1 ods. 2 a 3 tohto návrhu sa týkajú technických úprav testu podstatnosti (článok 6 nariadenia o prospekte) a súhrnu (článok 7 nariadenia o prospekte) v spojení s režimom prospektu obnovy EÚ stanoveným v článku 1 ods. 4 tohto návrhu. 
            
            
               
                  Článok 1 ods. 4 tohto návrhu vytvára nový režim pre prospekt obnovy EÚ (článok 14a nariadenia o prospekte).
               
               
                  Rozsah pôsobnosti prospektu obnovy EÚ 
               
               
                  Podľa článku 1 ods. 4 tohto nariadenia by bol prospekt obnovy EÚ dostupný len pre emitentov, ktorých akcie už boli prijaté na regulovanom trhu alebo rastovom trhu MSP aspoň 18 mesiacov. Emitenti mali zverejniť regulované informácie podľa smernice 2004/109/ES, ak je uplatniteľná, podľa nariadenia (EÚ) č. 594/2014 a prípadne informácie uvedené v delegovanom nariadení Komisie (EÚ) 2017/565. Prospekt obnovy EÚ by nebol vhodný pre prvotné verejné ponuky, pri ktorých potenciálni emitenti ešte nepôsobili na finančných trhoch. Aby sa spoločnostiam, ktoré sú v dôsledku pandémie ochorenia COVID-19 vysoko zadlžené, znížil pomer dlhu k vlastnému kapitálu, krátky prospekt by sa mohol používať len pri emisiách akcií. 
               
               
                  Obsah a schválenie prospektu obnovy EÚ 
               
               
                  Podľa článku 1 ods. 4 tohto návrhu je prospekt obnovy EÚ zameraný na základné informácie. Ako výnimka z článku 6 nariadenia o prospekte sa určili kľúčové prvky, ktoré majú emitenti zverejniť, a tieto sú uvedené v novej prílohe Va k nariadeniu o prospekte. Prospekt obnovy EÚ by sa skrátil maximálne na 30 strán. Ako vyrovnávacie opatrenie by však bolo povolené zahrnúť informácie, ktoré už sú na trhu dostupné, prostredníctvom odkazu, ako je stanovené v článku 19 nariadenia o prospekte, a tieto informácie by sa nezapočítali do uvedeného maximálneho rozsahu 30 strán. Dostupný by bol aj krátky dvojstranový súhrn.
               
               
                  V nariadení o prospekte sa už nachádza zrýchlený postup schvaľovania. Na tomto základe by aj prospekt obnovy EÚ využíval výhody zrýchleného schvaľovania v rozsahu maximálne 5 pracovných dní.
               
            
            
               Článok 1 ods. 5 tohto návrhu sa týka technických úprav súvisiacich s lehotou na preskúmanie a schválenie prospektu (článok 20 nariadenia o prospekte), článok 1 ods. 6 tohto návrhu sa týka mechanizmu archivovania (článok 21 nariadenia o prospekte) a článok 1 ods. 10 tohto návrhu obsahuje zoznam prvkov, ktoré sa majú zverejniť (nová príloha Va k nariadeniu o prospekte), pokiaľ ide o režim prospektu obnovy EÚ stanovený v článku 1 ods. 4 tohto návrhu. 
            
            
               Na základe článku 1 ods. 8 a 9 tohto návrhu by platnosť režimu prospektu obnovy EÚ mala uplynúť po období 18 mesiacov (článok 47a nariadenia o prospekte). Súčasťou preskúmania nariadenia o prospekte by malo byť posúdenie, či prospekt obnovy EÚ spĺňa ciele, ktoré sa sledujú týmto nariadením (článok 48 nariadenia o prospekte).
            
            
               Článok 1 ods. 7 tohto návrhu sa týka dodatkov (článok 23 nariadenia o prospekte). 
            
            
               Podľa súčasného režimu sa od emitentov vyžaduje, aby uverejnili dodatok k prospektu pre každý nový významný faktor, ktorý sa týka informácií zahrnutých do prospektu a ktorý môže ovplyvniť posúdenie cenných papierov a vznikne alebo sa zistí v čase medzi schválením prospektu a uzavretím ponukového obdobia alebo v čase, keď sa začína obchodovanie na regulovanom trhu, podľa toho, čo nastane neskôr. Uverejnením dodatku sa aktivuje právo investorov na odvolanie, ktoré je uplatniteľné do dvoch pracovných dní od uverejnenia dodatku. V rámci svojej povinnosti chrániť investorov musia finanční sprostredkovatelia kontaktovať investorov a informovať ich o uverejnení dodatku v deň, keď sa dodatok uverejní. Takáto lehota, ako aj široké vymedzenie pojmu „investori“ spôsobujú finančným sprostredkovateľom ťažkosti. 
            
            
               S cieľom riešiť tieto ťažkosti a uvoľniť zdroje pre finančných sprostredkovateľov sa v tomto návrhu stanovujú cielené zmeny. Prvá zmena sa týka rozsahu pôsobnosti. Objasňuje sa v nej, že finanční sprostredkovatelia majú povinnosť kontaktovať a informovať len tých investorov, ktorí prostredníctvom nich nakúpili a upísali cenné papiere v čase medzi schválením prospektu a uzavretím ponukového obdobia alebo v čase, keď sa začalo obchodovanie na regulovanom trhu, podľa toho, čo nastane neskôr. 
            
            
               Po druhé, v návrhu sa predlžuje lehota, ktorú majú finanční sprostredkovatelia na kontaktovanie investorov, ktorí prostredníctvom nich nakúpili a upísali cenné papiere a ktorí využívajú právo na odvolanie, na jeden pracovný deň od uverejnenia dodatku. Aby sa zachovala vysoká úroveň ochrany investorov, obdobie, počas ktorého si investori môžu uplatniť právo na odvolanie, sa predlžuje z dvoch pracovných dní na tri pracovné dni od uverejnenia dodatku. 
            
            
               Keďže cielenými zmenami dodatkov by sa odstránili uvedené ťažkosti a uvoľnili by sa zdroje pre finančných sprostredkovateľov pri súčasnom zachovaní vysokej úrovne ochrany investorov, takéto zmeny by neboli časovo obmedzené.
            
         
         
            
               Článok 2 tohto návrhu sa týka jeho nadobudnutia účinnosti.
            
            
               2020/0155 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) 2017/1129, pokiaľ ide o prospekt obnovy EÚ a cielené úpravy týkajúce sa finančných sprostredkovateľov v záujme pomoci pri obnove po pandémii ochorenia COVID-19
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 114,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru, 
            
            
               konajúc v súlade s riadnym legislatívnym postupom,
            
            
               keďže:
            
            
               (1)Pandémia ochorenia COVID-19 vážne postihuje ľudí, podniky, systémy zdravotnej starostlivosti a hospodárstva členských štátov. Komisia vo svojom oznámení Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov z 27. marca 2020 s názvom „Správny čas pre Európu: náprava škôd a príprava budúcnosti pre ďalšie generácie“
                  13
                zdôraznila, že likvidita a prístup k finančným prostriedkom budú v nadchádzajúcich mesiacoch naďalej problematické. Preto je veľmi dôležité podporiť obnovu po prudkom hospodárskom šoku spôsobenom pandémiou ochorenia COVID-19 zavedením cielených zmien do existujúcich právnych predpisov v oblasti financií. Tento balík opatrení sa prijíma pod označením „balík opatrení na obnovu kapitálových trhov“.
            
            
               (2)V nariadení Európskeho parlamentu a Rady (EÚ) 2017/1129
                  14
                sa stanovujú požiadavky na vypracovanie, schvaľovanie a šírenie prospektu, ktorý sa má uverejniť pri verejnej ponuke cenných papierov alebo ich prijatí na obchodovanie na regulovanom trhu v Únii. V rámci opatrení na pomoc emitentom pri obnove po hospodárskom šoku vyplývajúcom z pandémie ochorenia COVID-19 sú potrebné cielené zmeny režimu prospektu. Takéto zmeny by mali umožniť emitentom a finančným sprostredkovateľom znížiť náklady a uvoľniť zdroje na fázu obnovy nasledujúcu bezprostredne po kríze.
            
            
               (3)Úverové inštitúcie sa aktívne zapájali do obnovy s cieľom podporiť spoločnosti, ktoré potrebovali finančné prostriedky, pričom sa očakáva, že budú základným pilierom obnovy. V nariadení (EÚ) 2017/2019 sa úverovým inštitúciám udeľuje výnimka z povinnosti uverejniť prospekt v prípade ponuky určitých nemajetkových cenných papierov vydávaných priebežne alebo opakovane v súhrnnej hodnote až do 75 miliónov EUR za obdobie 12 mesiacov. Uvedený limit na výnimku by sa mal na obmedzené obdobie zvýšiť, aby sa podporilo získavanie finančných prostriedkov pre úverové inštitúcie a poskytol sa im dostatočný priestor na podporu ich klientov v reálnej ekonomike. Keďže uvedené opatrenie je obmedzené na fázu obnovy, malo by byť z uvedených dôvodov k dispozícii na obmedzené obdobie 18 mesiacov.
            
            
               (4)V záujme rýchleho riešenia závažného hospodárskeho dosahu pandémie ochorenia COVID-19 je dôležité v ranej fáze procesu obnovy zaviesť opatrenia na uľahčenie investícií do reálnej ekonomiky, umožniť rýchlu rekapitalizáciu spoločností v Únii a umožniť emitentom, aby využívali verejné trhy. Na dosiahnutie týchto cieľov je vhodné vytvoriť nový krátky prospekt (ďalej len „prospekt obnovy EÚ“), ktorý bude jednoduchý na vypracovanie pre emitentov, ľahko zrozumiteľný pre investorov, ktorí ich chcú financovať, a jednoduchý na preskúmanie a schválenie pre príslušné orgány.
            
            
               (5)Spoločnosti, ktorých akcie boli prijaté na obchodovanie na regulovanom trhu alebo obchodované na rastovom trhu MSP nepretržite aspoň posledných 18 mesiacov pred ponukou akcií alebo prijatím na obchodovanie, mali spĺňať požiadavky na pravidelné a priebežné zverejňovanie informácií podľa nariadenia Európskeho parlamentu a Rady (EÚ) č. 596/2014
                  15
               , smernice Európskeho parlamentu a Rady 2004/109/ES
                  16
                alebo delegovaného nariadenia Komisie (EÚ) 2017/565
                  17
               . Veľká časť požadovaného obsahu prospektu už teda bude verejne dostupná a investori budú obchodovať na základe týchto informácií. Prospekt obnovy EÚ by sa preto mal používať len v prípade sekundárnych emisií a mal by sa zameriavať len na základné informácie, ktoré investori potrebujú na prijímanie informovaných investičných rozhodnutí. 
            
            
               (6)Aby bol prospekt obnovy EÚ efektívnym nástrojom pre emitentov, malo by ísť o jednotný dokument obmedzeného rozsahu, ktorý umožňuje zahrnutie informácií prostredníctvom odkazu a využíva výhody povolenia pre celoeurópske verejné ponuky cenných papierov alebo ich prijímanie na obchodovanie na regulovanom trhu.
            
            
               (7)Prospekt obnovy EÚ by mal obsahovať stručný súhrn ako užitočný zdroj informácií pre investorov, najmä retailových investorov. Súhrn by mal byť samostatnou súčasťou prospektu obnovy EÚ a mal by sa zameriavať na kľúčové informácie, ktoré by investorom umožnili rozhodnúť sa, ktoré ponuky a prijatia cenných papierov na obchodovanie majú ďalej študovať preskúmaním prospektu obnovy EÚ ako celku s cieľom prijať rozhodnutie. 
            
         
         
            
               (8)S cieľom zhromaždiť údaje na podporu posúdenia režimu prospektu obnovy EÚ by sa mal prospekt obnovy EÚ začleniť do mechanizmu archivovania orgánu ESMA. S cieľom obmedziť administratívne zaťaženie spojené so zmenou uvedeného mechanizmu by prospekt obnovy EÚ mohol využívať rovnaké údaje ako tie, ktoré sú vymedzené pri prospekte pre sekundárne emisie uvedenom v článku 14 nariadenia (EÚ) 2017/1129, a to za predpokladu, že tieto dva druhy prospektov zostanú jasne odlíšené.
            
            
               (9)Prospekt obnovy EÚ by mal dopĺňať ostatné formy prospektov stanovené v nariadení (EÚ) 2017/1129 vzhľadom na rôzne druhy cenných papierov, emitentov, ponúk a prijatí. Všetky odkazy na „prospekt“ podľa nariadenia (EÚ) 2017/1129 by sa preto, pokiaľ sa výslovne neuvádza inak, mali chápať tak, že odkazujú na všetky jednotlivé formy prospektov vrátane prospektu obnovy EÚ stanoveného v tomto nariadení.
            
            
               (10)V nariadení (EÚ) 2017/1129 sa vyžaduje, aby finanční sprostredkovatelia informovali investorov o možnosti dodatku a aby za určitých okolností kontaktovali investorov v deň uverejnenia dodatku. Množstvo investorov, ktorých treba kontaktovať, ako aj lehota na ich kontaktovanie môžu spôsobovať ťažkosti. V záujme poskytnutia pomoci a uvoľnenia prostriedkov pre finančných sprostredkovateľov pri súčasnom zachovaní vysokej úrovne ochrany investorov by sa mal stanoviť primeranejší režim. V rámci takéhoto režimu by sa malo špecifikovať, ktorých investorov by finanční sprostredkovatelia mali kontaktovať, keď sa uverejní dodatok, a mala by sa predĺžiť lehota na kontaktovanie týchto investorov. 
            
            
               (11)Keďže prospekt obnovy EÚ je obmedzený na fázu obnovy, platnosť režimu tohto prospektu by mala uplynúť 18 mesiacov od dátumu začatia uplatňovania tohto nariadenia. S cieľom zabezpečiť kontinuitu prospektov obnovy EÚ by sa pri tých prospektoch, ktoré boli schválené pred uplynutím platnosti režimu, malo využiť ustanovenie o zachovaní predchádzajúceho stavu. 
            
            
               (12)Komisia by do 21. júla 2022 mala Európskemu parlamentu a Rade predložiť správu o uplatňovaní tohto nariadenia, ku ktorej v prípade potreby pripojí legislatívny návrh. Posúdenie v rámci tohto preskúmania by malo zahŕňať aj to, či je režim zverejňovania informácií pre prospekty obnovy EÚ vhodný na plnenie cieľov tohto nariadenia.
            
            
               (13)Nariadenie (EÚ) 2017/1129 by sa preto malo zodpovedajúcim spôsobom zmeniť,
            
            
               PRIJALI TOTO NARIADENIE:
            
            
               Článok 1 
               Zmeny nariadenia (EÚ) 2017/1129
            
            
               Nariadenie (EÚ) 2017/1129 sa mení takto: 
            
            
               1.V článku 1 ods. 4 sa dopĺňa toto písmeno k):
            
            
               „k)od [dátumu začatia uplatňovania tohto nariadenia] do [18 mesiacov od dátumu začatia uplatňovania tohto nariadenia] nemajetkové cenné papiere vydávané priebežne alebo opakovane úverovou inštitúciou, ak je celková súhrnná protihodnota v Únii pre ponúkané cenné papiere vypočítaná za obdobie 12 mesiacov nižšia ako 150 000 000 EUR na úverovú inštitúciu, pokiaľ tieto cenné papiere:
            
            
               i)nie sú podriadené, konvertibilné ani vymeniteľné; a
            
            
               ii)neoprávňujú na upísanie ani nadobudnutie iných druhov cenných papierov a nie sú viazané na derivátový nástroj.“
            
            
               2.V článku 6 ods. 1 sa v prvom pododseku úvodná veta nahrádza takto: 
            
            
               „1.Bez toho, aby bol dotknutý článok 14 ods. 2, článok 14a ods. 2 a článok 18 ods. 1, prospekt musí obsahovať potrebné informácie, ktoré sú pre investora podstatné na to, aby vykonal informované posúdenie:“.
            
            
               3.V článku 7 sa dopĺňa tento odsek 12a:
            
            
               „12a.Odchylne od odsekov 3 až 12 zahŕňa prospekt obnovy EÚ, ktorý bol vypracovaný v súlade s článkom 14a, súhrn v súlade s týmto odsekom. 
            
            
               Súhrn prospektu obnovy EÚ sa vypracúva ako krátky, stručný dokument v maximálnom rozsahu dve strany papiera formátu A4 po vytlačení. 
            
            
               Súhrn nesmie obsahovať krížové odkazy na iné časti prospektu ani informácie zahrnuté prostredníctvom odkazu a musí: 
            
            
               a)byť prezentovaný a rozvrhnutý tak, aby bol ľahko čitateľný, pričom sa v ňom použijú znaky čitateľnej veľkosti; 
            
         
         
            
               b)byť napísaný jazykom a štýlom, ktoré uľahčujú pochopenie informácií, a to najmä jazykom, ktorý je jasný, neodborný, stručný a zrozumiteľný pre investorov;
            
            
               c)pozostávať z týchto štyroch oddielov:
            
            
               i)úvod, ktorý obsahuje upozornenie v zmysle vymedzenia v odseku 5 tohto článku; 
            
            
               ii)kľúčové informácie o emitentovi; 
            
            
               iii)kľúčové informácie o cenných papieroch; 
            
            
               iv)kľúčové informácie o verejnej ponuke cenných papierov alebo prijatí na obchodovanie na regulovanom trhu, alebo oboje.“
            
            
               4.Vkladá sa tento článok 14a:
            
            
               „Článok 14a 
                  Prospekt obnovy EÚ
            
            
               1.Možnosť vypracovať prospekt obnovy EÚ v rámci zjednodušeného režimu stanoveného v tomto článku v prípade verejnej ponuky akcií alebo prijatia akcií na obchodovanie na regulovanom trhu si môžu zvoliť títo emitenti:
            
            
               a)emitenti, ktorých akcie boli prijaté na obchodovanie na regulovanom trhu nepretržite aspoň posledných 18 mesiacov a ktorí vydávajú akcie zastupiteľné s existujúcimi akciami, ktoré boli vydané v minulosti;
            
            
               b)emitenti, s ktorých akciami sa už obchodovalo na rastovom trhu MSP nepretržite aspoň posledných 18 mesiacov, za predpokladu, že bol v súvislosti s ponukou týchto akcií uverejnený prospekt, a ktorí vydávajú akcie zastupiteľné s existujúcimi akciami, ktoré boli vydané v minulosti.
            
            
               2.Odchylne od článku 6 ods. 1 a bez toho, aby bol dotknutý článok 18 ods. 1, prospekt obnovy EÚ obsahuje relevantné skrátené informácie, ktoré sú potrebné na to, aby umožnili investorom porozumieť:
            
            
               a)vyhliadkam emitenta a významným zmenám vo finančnej pozícii emitenta, ku ktorým prípadne došlo od konca posledného účtovného roka;
            
            
               b)základným informáciám o akciách, dôvodom emisie a jej vplyvu na celkovú kapitálovú štruktúru emitenta, ako aj použitiu výnosov.
            
            
               Informácie obsiahnuté v prospekte obnovy EÚ sa uvádzajú písomne a sú prezentované v ľahko analyzovateľnej, stručnej a zrozumiteľnej podobe a umožňujú investorom prijať informované investičné rozhodnutie. Príslušný orgán zohľadňuje aj to, či emitent zverejnil regulované informácie podľa smernice 2004/109/ES, ak je uplatniteľná, podľa nariadenia (EÚ) č. 596/2014 a prípadne informácie uvedené v delegovanom nariadení Komisie (EÚ) 2017/565.
            
            
               Prospekt obnovy EÚ je jednotný dokument obsahujúci minimálne informácie stanovené v prílohe Va. Musí mať maximálny rozsah 30 strán papiera formátu A4 po vytlačení a byť prezentovaný a rozvrhnutý tak, aby bol ľahko čitateľný, pričom sa v ňom použijú znaky čitateľnej veľkosti. 
            
            
               Informácie zahrnuté prostredníctvom odkazu v súlade s článkom 19 sa v súvislosti s maximálnym rozsahom 30 strán papiera formátu A4 uvedeným v treťom pododseku tohto odseku nezohľadňujú.
            
            
               Emitenti môžu rozhodnúť o poradí, v ktorom sa v prospekte obnovy EÚ uvedú informácie uvedené v prílohe Va.“
            
            
               5.V článku 20 sa dopĺňa tento odsek 6a:
            
            
               „6a.Odchylne od odsekov 2 a 4 sa lehoty stanovené v odseku 2 prvom pododseku a v odseku 4 skrátia v prípade prospektu obnovy EÚ vypracovaného v súlade s článkom 14a na päť pracovných dní. Emitent informuje príslušný orgán aspoň päť pracovných dní pred plánovaným dátumom predloženia žiadosti o schválenie.“
            
         
         
            
               6.V článku 21 sa dopĺňa tento odsek 5a:
            
            
               „5a.Prospekt obnovy EÚ vypracovaný v súlade s článkom 14a sa klasifikuje v mechanizme archivovania uvedenom v odseku 6 tohto článku. Údaje použité na klasifikáciu prospektov vypracovaných v súlade s článkom 14 možno použiť na klasifikáciu prospektov obnovy EÚ vypracovaných v súlade s článkom 14a za predpokladu, že tieto dva druhy prospektov sa v uvedenom mechanizme archivovania odlišujú.“
            
            
               7.Článok 23 sa mení takto:
            
            
               a)V odseku 2 sa prvý pododsek nahrádza takto:
            
            
               „2.Ak sa prospekt týka verejnej ponuky cenných papierov, investori, ktorí už súhlasili s nákupom alebo upísaním cenných papierov pred uverejnením dodatku, majú právo, uplatniteľné do troch pracovných dní po uverejnení dodatku, odvolať svoje akceptovanie pod podmienkou, že nový významný faktor, podstatná chyba alebo podstatná nepresnosť uvedené v odseku 1 sa vyskytli alebo boli zistené pred uzavretím ponukového obdobia alebo dodaním cenných papierov, podľa toho, čo nastalo skôr. Emitent alebo ponúkajúci môže uvedenú lehotu predĺžiť. Konečný dátum spojený s právom na odvolanie je stanovený v dodatku.“
            
            
               b)V odseku 3 sa prvý a druhý pododsek nahrádzajú takto:
            
            
               „3.Ak investori kúpia alebo upíšu cenné papiere prostredníctvom finančného sprostredkovateľa, tento finančný sprostredkovateľ v čase medzi schválením prospektu v súvislosti s týmito cennými papiermi a uzavretím ponukového obdobia alebo v čase, keď sa začína obchodovanie na regulovanom trhu, podľa toho, čo nastane neskôr, informuje uvedených investorov o možnosti uverejnenia dodatku, o tom, kde a kedy by bol dodatok uverejnený a že finančný sprostredkovateľ by im v takom prípade pomohol pri uplatnení ich práva odvolať akceptovanie.
            
            
               Ak majú investori uvedení v prvom pododseku tohto odseku právo na odvolanie podľa odseku 2, finančný sprostredkovateľ kontaktuje týchto investorov do jedného pracovného dňa od uverejnenia dodatku.“
            
            
               8.Vkladá sa tento článok 47a:
            
            
               „Článok 47a 
                  Časové obmedzenie prospektu obnovy EÚ
            
            
               Platnosť režimu stanoveného v článku 14a uplynie [18 mesiacov od dátumu začatia uplatňovania tohto nariadenia]. 
            
            
               Na prospekty obnovy EÚ vypracované v súlade s článkom 14a a schválené od [dátumu začatia uplatňovania tohto nariadenia] do [18 mesiacov od dátumu začatia uplatňovania tohto nariadenia] sa naďalej uplatňuje uvedený článok, a to do konca ich platnosti alebo do uplynutia dvanástich mesiacov od [18 mesiacov od dátumu začatia uplatňovania tohto nariadenia], podľa toho, čo nastane skôr.“
            
            
               9.V článku 48 sa odsek 2 nahrádza takto: 
            
            
               „2. V tejto správe sa okrem iného posúdi, či súhrn prospektu, režimy zverejňovania informácií stanovené v článkoch 14, 14a a 15 a univerzálny registračný dokument uvedený v článku 9 sú aj naďalej primerané vzhľadom na ciele, ktoré sa nimi sledujú. Správa obsahuje najmä: 
            
            
               a)počet rastových prospektov EÚ osôb v každej zo štyroch kategórií uvedených v článku 15 ods. 1 písm. a) až d) a analýzu vývoja každého takéhoto počtu a trendov pri výbere obchodného miesta osobami oprávnenými používať rastový prospekt EÚ; 
            
            
               b)analýzu toho, či sa prostredníctvom rastového prospektu EÚ dosahuje primeraná rovnováha medzi ochranou investorov a znižovaním administratívneho zaťaženia osôb, ktoré sú oprávnené tento prospekt používať; 
            
            
               c)počet schválených prospektov obnovy EÚ a analýzu vývoja tohto počtu;
            
            
               d)náklady na vypracovanie prospektu obnovy EÚ a jeho schválenie v porovnaní so súčasnými nákladmi na prospekt, spolu s uvedením celkových dosiahnutých finančných úspor; 
            
            
               e)analýzu toho, či sa prostredníctvom prospektov obnovy EÚ dosahuje primeraná rovnováha medzi ochranou investorov a znižovaním administratívneho zaťaženia osôb, ktoré sú oprávnené tento prospekt používať.“ 
            
            
               10.Text uvedený v prílohe k tomuto nariadeniu sa vkladá ako príloha Va.
            
         
         
            
               Článok 2 
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Oznámenie Komisie Európskemu parlamentu, Európskej rade, Rade, Európskej centrálnej banke, Európskej investičnej banke a Euroskupine – Koordinovaná hospodárska reakcia na vypuknutie nákazy COVID-19, COM(2020) 112 final z 13. 3. 2020.
               
               
                  
                     (2)
                  
                        Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a výboru regiónov – Správny čas pre Európu: náprava škôd a príprava budúcnosti pre ďalšie generácie, COM(2020) 456 final z 27. 5. 2020.
               
               
                  
                     (3)
                  
                        Nariadenie Európskeho parlamentu a Rady (EÚ) 2017/1129 zo 14. júna 2017 o prospekte, ktorý sa má uverejniť pri verejnej ponuke cenných papierov alebo ich prijatí na obchodovanie na regulovanom trhu, a o zrušení smernice 2003/71/ES (Ú. v. EÚ L 168, 30.6.2017, s. 12).
               
               
                  
                     (4)
                  
                        Smernica Európskeho parlamentu a Rady 2004/109/ES z 15. decembra 2004 o harmonizácii požiadaviek na transparentnosť v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu, a ktorou sa mení a dopĺňa smernica 2001/34/ES (Ú. v. EÚ L 390, 31.12.2004, s. 38).
               
               
                  
                     (5)
                  
                        Delegované nariadenie Komisie (EÚ) 2017/565 z 25. apríla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice (Ú. v. EÚ L 87, 31.3.2017, s. 1).
               
               
                  
                     (6)
                  
                        Nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Komisie 2003/124/ES, 2003/125/ES a 2004/72/ES (Ú. v. EÚ L 173, 12.6.2014, s. 1).
               
               
                  
                     (7)
                  
                        Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
               
               
                  
                     (8)
                  
                        Nariadenie Európskeho parlamentu a Rady (EÚ) 2017/2402 z 12. decembra 2017, ktorým sa ustanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu, a ktorým sa menia smernice 2009/65/ES, 2009/138/ES a 2011/61/EÚ a nariadenia (ES) č. 1060/2009 a (EÚ) č. 648/2012.
               
               
                  
                     (9)
                  
                        Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012.
               
               
                  
                     (10)
                  
                        
                  https://ec.europa.eu/info/files/200610-cmu-high-level-forum-final-report_en
                   
               
               
                  
                     (11)
                  
                        Nariadenie Európskeho parlamentu a Rady (EÚ) 2019/2115 z 27. novembra 2019, ktorým sa mení smernica 2014/65/EÚ, a nariadenia (EÚ) č. 596/2014 a (EÚ) 2017/1129, pokiaľ ide o podporu využívania rastových trhov MSP (Ú. v. EÚ L 320, 11.12.2019, s. 1).
               
               
                  
                     (12)
                  
                        Vec C-58/08 Vodafone: „Pokiaľ akt, ktorý sa zakladá na článku 95 ES, už odstránil všetky prekážky obchodu v oblasti, ktorú harmonizuje, normotvorcu Spoločenstva nemožno pozbaviť možnosti prispôsobiť tento akt akýmkoľvek zmenám okolností alebo akémukoľvek vývoju poznatkov vzhľadom na úlohu, ktorá mu prislúcha pri zabezpečení ochrany všeobecných záujmov uznaných Zmluvou.“
               
               
                  
                     (13)
                  
                        COM(2020) 456 final z 27. 5. 2020.
               
               
                  
                     (14)
                  
                        Nariadenie Európskeho parlamentu a Rady (EÚ) 2017/1129 zo 14. júna 2017 o prospekte, ktorý sa má uverejniť pri verejnej ponuke cenných papierov alebo ich prijatí na obchodovanie na regulovanom trhu, a o zrušení smernice 2003/71/ES (Ú. v. EÚ L 168, 30.6.2017, s. 12).
               
               
                  
                     (15)
                  
                        Nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Komisie 2003/124/ES, 2003/125/ES a 2004/72/ES (Ú. v. EÚ L 173, 12.6.2014, s. 1).
               
               
                  
                     (16)
                  
                        Smernica Európskeho parlamentu a Rady 2004/109/ES z 15. decembra 2004 o harmonizácii požiadaviek na transparentnosť v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu, a ktorou sa mení a dopĺňa smernica 2001/34/ES (Ú. v. EÚ L 390, 31.12.2004, s. 38).
               
               
                  
                     (17)
                  
                        Delegované nariadenie Komisie (EÚ) 2017/565 z 25. apríla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice (Ú. v. EÚ L 87, 31.3.2017, s. 1).
               
            
      
    ---documentbreak--- 
      
         
               EURÓPSKA KOMISIA
            V Bruseli24. 7. 2020
            COM(2020) 281 final
            PRÍLOHA
            k
            NARIADENIU EURÓPSKEHO PARLAMENTU A RADY,
            ktorým sa mení nariadenie (EÚ) 2017/1129, pokiaľ ide o prospekt obnovy EÚ a cielené úpravy týkajúce sa finančných sprostredkovateľov v záujme pomoci pri obnove po pandémii ochorenia COVID-19
            {SWD(2020) 120 final}
            
               
         
         
            
               PRÍLOHA
            
            
               „PRÍLOHA Va
            
            
               MINIMÁLNE INFORMÁCIE, KTORÉ SA MAJÚ ZAHRNÚŤ DO PROSPEKTU OBNOVY EÚ
            
            
               I.Názov emitenta, členský štát registrácie, odkaz na webové sídlo emitenta
            
            
               Účelom je identifikovať spoločnosť, ktorá vydáva akcie, vrátane jej identifikátora právnickej osoby („LEI“), členského štátu jej registrácie a webového sídla, na ktorom môžu investori nájsť informácie o podnikateľskej činnosti spoločnosti, produktoch, ktoré vyrába, alebo službách, ktoré poskytuje, hlavných trhoch, na ktorých súťaží, jej organizačnej štruktúre a prípadne informácie zahrnuté prostredníctvom odkazu.
            
            
               II.Vyhlásenie o zodpovednosti
            
            
               Účelom je identifikovať osoby zodpovedné za vypracovanie prospektu obnovy EÚ a uviesť ich vyhlásenie o tom, že podľa ich najlepšieho vedomia sú informácie obsiahnuté v prospekte obnovy EÚ v súlade so skutočnosťou a že v prospekte obnovy EÚ nie sú vynechané žiadne skutočnosti, ktoré by mohli ovplyvniť jeho význam.
            
            
               V prípade potreby obsahuje vyhlásenie informácie získané od tretích strán vrátane zdroja(-ov) týchto informácií, ako aj vyhlásenia alebo správy pripisované určitej osobe ako znalcovi a tieto podrobné údaje o uvedenej osobe:
            
            
               a) meno;
            
            
               b) obchodná adresa;
            
            
               c) kvalifikácia a
            
            
               d) významné záujmy v súvislosti s emitentom (ak existujú).
            
            
               Vo vyhlásení sa uvádza príslušný orgán, ktorý schválil prospekt obnovy EÚ, a špecifikuje sa, že takéto schválenie nie je potvrdením emitenta a že prospekt obnovy EÚ bol vypracovaný v súlade s článkom 14a.
            
            
               III.Rizikové faktory
            
            
               Účelom je opísať najpodstatnejšie riziká, ktoré sú špecifické pre emitenta a akcie.
            
            
               IV.Účtovná závierka
            
            
               Účtovná závierka (ročná a polročná) sa musí uverejňovať za obdobie 12 mesiacov pred schválením prospektu obnovy EÚ. Ak bola uverejnená aj ročná, aj polročná účtovná závierka, vyžaduje sa len ročná účtovná závierka, ak je uverejnená k neskoršiemu dátumu ako polročná účtovná závierka.
            
            
               Ročná účtovná závierka sa musí podrobiť nezávislému auditu. Audítorská správa sa vypracúva v súlade so smernicou Európskeho parlamentu a Rady 2006/43/ES
                  1
                a nariadením Európskeho parlamentu a Rady (EÚ) č. 537/2014
                  2
               .
            
            
               Ak sa smernica 2006/43/ES a nariadenie (EÚ) č. 537/2014 neuplatňujú, ročná účtovná závierka musí byť podrobená auditu alebo sa musí o nej podať správa v tom zmysle, či na účely prospektu obnovy EÚ poskytuje verný a pravdivý obraz v súlade s audítorskými štandardmi uplatniteľnými v danom členskom štáte alebo v súlade s rovnocennou normou. V opačnom prípade musia byť do prospektu obnovy EÚ zahrnuté tieto informácie:
            
         
         
            
               a)zreteľné vyhlásenie, v ktorom sa uvádza, ktoré audítorské štandardy boli použité;
            
            
               b)vysvetlenie všetkých významných odchýlok od medzinárodných audítorských štandardov.
            
            
               Ak štatutárni audítori odmietli vypracovať audítorské správy o ročnej účtovnej závierke alebo ak tieto správy obsahujú výhrady, úpravy stanoviska, vyhlásenia o vylúčení zodpovednosti alebo zdôraznenia skutočností, musia byť pre ne uvedené dôvody a takéto výhrady, úpravy stanoviska, vyhlásenia o vylúčení zodpovednosti alebo zdôraznenia skutočností musia byť zreprodukované v úplnom znení.
            
            
               Uvádza sa aj opis každej významnej zmeny finančnej situácie skupiny, ku ktorej došlo od konca posledného účtovného obdobia, za ktoré bola uverejnená buď auditovaná účtovná závierka alebo priebežné finančné informácie, alebo vyhlásenie, že k takejto zmene nedošlo.
            
            
               V prípade potreby sa uvádzajú aj pro forma informácie.
            
            
               V.Informácie o trendoch
            
            
               Účelom je uviesť opis:
            
            
               a)najvýznamnejších najnovších trendov v oblasti výroby, predaja a zásob, ako aj nákladov a predajných cien od konca posledného účtovného roka až do dátumu prospektu obnovy EÚ;
            
            
               b)informácií o všetkých známych trendoch, neistotách, nárokoch, záväzkoch alebo udalostiach, pri ktorých je primerane pravdepodobné, že budú mať podstatný vplyv na vyhliadky emitenta aspoň na bežný účtovný rok.
            
            
               VI.Konečná cena ponuky a počet akcií vrátane pevného záväzku akcionárov nad 5 % a mien upisovateľov
            
            
               Účelom je uviesť špecifické informácie o posúdení ponuky akcií a predložiť informácie o pevných záväzkoch hlavných akcionárov upísať viac ako 5 % ponuky, ako aj o dohodách o upísaní.
            
            
               VII.Kde a kedy sa upisujú akcie
            
            
                  Účelom je poskytnúť medzinárodné identifikačné číslo cenných papierov („ISIN“) a ďalšie základné informácie o akciách ponúkaných verejnosti a poskytnúť informácie o tom, kde sa môžu akcie upísať, ako aj o lehote, počas ktorej bude ponuka otvorená, vrátane všetkých prípadných zmien, a opis postupu podania žiadosti spolu s dátumom emisie nových akcií.
            
            
               VIII. Dôvody ponuky a použitie výnosov
            
            
               Účelom je poskytnúť informácie o dôvodoch ponuky a prípadne o odhadovanej čistej sume výnosov, ktorá je rozpísaná na každé základné zamýšľané použitie a zoradená podľa priority takýchto použití.
            
            
               Ak si je emitent vedomý toho, že predpokladané výnosy nebudú postačovať na financovanie všetkých navrhovaných použití, uvádza sumu a zdroje ďalších potrebných finančných prostriedkov. Podrobnosti sa uvádzajú aj v prípade, že sa výnosy používajú na nadobúdanie aktív inak než pri obvyklom výkone podnikateľskej činnosti, na financovanie ohlásených akvizícií iných podnikov alebo na vyrovnanie, zníženie alebo splatenie dlhu.
            
            
               X.Vyhlásenie o prevádzkovom kapitáli
            
            
               Účelom je poskytnúť informácie o tom, či prevádzkový kapitál postačuje pre súčasné požiadavky emitenta, alebo ak nepostačuje, informácie o tom, ako emitent navrhuje zabezpečiť dodatočný potrebný prevádzkový kapitál.
            
            
               XI.Konflikty záujmov
            
            
               Účelom je poskytnúť informácie o všetkých konfliktoch záujmov týkajúcich sa emisie.
            
         
         
            
               XII.Akciový podiel po emisii
            
            
               Účelom je poskytnúť informácie o účasti na základnom imaní a hlasovacích právach po zvýšení kapitálu vyplývajúcom z verejnej ponuky.“
            
            
         
         
            
                  
                     (1)
                  
                        Smernica Európskeho parlamentu a Rady 2006/43/ES zo 17. mája 2006 o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS (Ú. v. EÚ L 157, 9.6.2006, s. 87).
               
               
                  
                     (2)
                  
                        Nariadenie Európskeho parlamentu a Rady (EÚ) č. 537/2014 zo 16. apríla 2014 o osobitných požiadavkách týkajúcich sa štatutárneho auditu subjektov verejného záujmu a zrušení rozhodnutia Komisie 2005/909/ES (Ú. v. EÚ L 158, 27.5.2014, s. 77).